Document ID: 31981D0462

31981D0462
L 171/11
SLUŽBENI LIST EUROPSKE UNIJE
ODLUKA VIJEĆA
od 11. lipnja 1981.
o zaključivanju Konvencije o dalekosežnom prekograničnom onečišćenju zraka
(81/462/EEZ)
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice, a posebno njegov članak 235.,
uzimajući u obzir prijedlog Komisije,
uzimajući u obzir mišljenje Europskog parlamenta (1),
uzimajući u obzir mišljenje Gospodarskog i socijalnog odbora (2),
budući da cilj ekološke politike Zajednice, naveden u Deklaraciji Vijeća Europskih zajednica i predstavnika vlada država članica, sa sastanka u Vijeću 22. studenoga 1973., o Akcijskom programu Europskih zajednica za okoliš (3), koja je dopunjena Rezolucijom Vijeća Europskih zajednica i predstavnika vlada država članica, sa sastanka održanoga u Vijeću 17. svibnja 1977., o nastavku i primjeni politike Europske zajednice i Akcijskoga programa za okoliš (4), to jest o poboljšanju kvalitete života i životnog prostora, okoliša i životnih uvjeta naroda Zajednice, posebno podrazumijeva sprečavanje, maksimalno smanjivanje i uklanjanje onečišćenja i otpada, odnosno traženje zajedničkih rješenja ekoloških problema s državama izvan Zajednice, posebno u međunarodnim organizacijama;
budući da je jedno od načela spomenute ekološke politike, u skladu s Deklaracijom s Konferencije Ujedinjenih naroda o ljudskom okolišu, usvojenoj u Stockholmu 1972., da treba nastojati osigurati da aktivnosti koje se obavljaju u jednoj državi ne izazivaju uništavanje okoliša u drugoj;
budući da je Zajednica u okviru Ekonomske komisije za Europu sudjelovala u pregovorima o Konvenciji i Rezoluciji o dalekosežnom prekograničnom onečišćenju zraka;
budući da je 14. studenoga 1979. Zajednica potpisala Konvenciju o dalekosežnom prekograničnom onečišćenju zraka i odobrila Rezoluciju o dalekosežnom prekograničnom onečišćenju zraka u kojoj su potpisnice Konvencije odlučile pokrenuti privremenu primjenu Konvencije u okviru Gospodarske komisije za Europu i obvezale se da će u najvećoj mogućoj mjeri ispunjavati obveze iz Konvencije do njezinoga stupanja na snagu;
budući da je sudjelovanje Zajednice u primjeni ove Konvencije potrebno za postizanje jednoga od ciljeva Zajednice; budući da odredbama Ugovora, osim onih iz članka 235., nisu utvrđene potrebne ovlasti;
budući da će Zajednica sudjelovati u provođenju spomenute Konvencije primjenjujući svoje nadležnosti koje proizlaze iz postojećih općih pravila, kao i onih koje će steći na temelju budućih akata koje usvoji Vijeće i koristeći rezultate aktivnosti Zajednice (istraživanja, razmjena informacija) na područjima na koja se Konvencija odnosi;
budući da je zato potrebno da Zajednica zaključi spomenutu Konvenciju,
ODLUČILO JE:
Članak 1.
Ovime se u ime Europske ekonomske zajednice odobrava Konvencija o dalekosežnom prekograničnom onečišćenju zraka.
Tekstovi navedene Konvencije i Rezolucije o dalekosežnom prekograničnom onečišćenju zraka priloženi su ovoj Odluci.
Članak 2.
Predsjednik Vijeća položit će ovaj akt u skladu s člankom 15. Konvencije (5).
Sastavljeno u Luxembourgu 11. lipnja 1981.

Labels: 5
20